GCAP แรง 2 วันติด! บวกต่อ 14% คาดเก็งกำไรผถห.ไฟเขียวแผนเพิ่มทุน RO พรุ่งนี้
GCAP แรง 2 วันติด! บวกต่อ 14% คาดเก็งกำไรผถห.ไฟเขียวแผนเพิ่มทุน RO พรุ่งนี้ โดย ณ เวลา 12.20 น. อยู่ที่ระดับ 3.64 บาท บวก 0.44 บาท หรือ 13.75% ด้วยมูลค่าซื้อขาย 78.58 ล้านบาท 
5 พ.ย. 2561

ผู้สื่อข่าวรายงานว่า บริษัท จี แคปปิตอล จำกัด (มหาชน) หรือ GCAP ณ เวลา 12.20 น. อยู่ที่ระดับ 3.64 บาท บวก 0.44 บาท หรือ 13.75% ด้วยมูลค่าซื้อขาย 78.58 ล้านบาท คาดนักลงทุนเก็งกำไรผู้ถือหุ้นไฟเขียวแผนเพิ่มทุนเสนอขายแก่ผู้ถือหุ้นเดิมตามสัดส่วนการถือหุ้น RO (Rights Offering) พรุ่งนี้(6พ.ย.) โดยราคาหุ้นปรับตัวแรง 2 วันติดโดยนับตั้งแต่หุ้นยืนที่ระดับ 2.82 บาทเมื่อวันที่ 1 ต.ค.61 จนถึงล่าสุดหุ้นวิ่งแล้ว 29%

อนึ่งก่อนหน้านี้นายสเปญ จริงเข้าใจ กรรมการผู้จัดการ บริษัท จี แคปปิตอล จำกัด (มหาชน) หรือ GCAP แจ้งตลาดหลักทรัพย์ฯว่า ที่ประชุมคณะกรรมการบริษัทอนุมัติการออกหุ้นเพิ่มทุน จำนวนไม่เกิน 100 ล้านหุ้น มูลค่าตราไว้หุ้นละ 0.50 บาท รวมเป็นมูลค่าทั้งสิ้นไม่เกิน 50 ล้านบาท เพื่อเสนอขายแก่ผู้ถือหุ้นเดิมตามสัดส่วนการถือหุ้น (Rights Offering) โดยจะออกและเสนอขายในคราวเดียวกันทั้งจำนวน ในอัตราส่วน 2 หุ้นเดิมต่อ 1 หุ้นเพิ่มทุน ในราคาเสนอขายหุ้นละ 2 บาท
โดยกำหนดให้วันที่ 13 พฤศจิกายน 2561 เป็นวันกำหนดรายชื่อผู้ถือหุ้นที่มีสิทธิได้รับการจัดสรรและเสนอขายหุ้นสามัญเพิ่มทุนตามสัดส่วนการถือหุ้น (Record Date) โดยกำหนดการจองซื้อและชำระค่าหุ้นวันที่ 27-30 พฤศจิกายน 2561 และ 3 ธันวาคม 2561 นี้
นอกจากนี้ ที่ประชุมคณะกรรมการบริษัทฯ ยังอนุมัติการเพิ่มเติมวัตถุประสงค์การดำเนินธุรกิจ ซึ่งบริษัทมีแผนงานขยายธุรกิจให้บริการสินเชื่อในด้านต่างๆ โดยประกอบกิจการค้าบัตร หรือคูปองส่วนลด บัตรสมาชิก บัตรโทรศัพท์ หรือบัตรที่ใช้แทนเงินสดอื่นๆ หรือตั๋วหรือคูปองใดๆ ที่มีมูลค่า และประกอบธุรกิจพาณิชย์อิเล็กทรอนิกส์ โดยเปิดรับสมัครสมาชิก ให้บริการค้นคว้าข้อมูล รวมถึงประกอบธุรกิจบริการชำระเงินทางอิเล็กทรอนิกส์ ประกอบธุรกิจพาณิชย์การโอน รับโอน แลกเปลี่ยน ซื้อขายเงินหรือมูลค่าทางดิจิทัล นอกจากนี้จะประกอบธุรกิจแฟ็คเตอริ่ง การขายฝาก และเช่าซื้อ
ที่ประชุมคณะกรรมการบริษัทฯมีมติอนุมัติกำหนดให้จัดประชุมวิสามัญผู้ถือหุ้นครั้งที่ 1/2561 เพื่อพิจารณาและอนุมัติการเพิ่มทุนจดทะเบียนจำนวน 50 ล้านบาท จากทุนจดทะเบียนเดิม 100 ล้านบาท รวมเป็นทุนจดทะเบียนใหม่จำนวน 150 ล้านบาท ในวันอังคารที่ 6 พฤศจิกายน 2561 เวลา 14.30 น. ณ ห้องพิมานแมน โรงแรมอนันตรา สยาม-กรุงเทพฯ โดยกำหนดรายชื่อผู้ถือหุ้นที่มีสิทธิเข้าร่วมประชุมในวันพุธที่ 3 ตุลาคม 2561 นี้
บริษัทฯ ยังคงรุกธุรกิจปล่อยสินเชื่อภาคการเกษตรในสัดส่วน 70-80% เหมือนเดิม เนื่องจากปัจจุบันเครื่องจักรกลการเกษตรมีหลากหลายประเภทมากขึ้น รวมถึงก่อนหน้านี้ บริษัทฯ ได้พันธมิตรใหม่ คือ บริษัท ซีเอ็นเอช อินดัสเทรียล (ประเทศไทย) จำกัด เป็นผู้ให้บริการรถแทรคเตอร์ ส่งผลให้ยอดสินเชื่อส่วนดังกล่าวเติบโต โดยยอดการปล่อยสินเชื่อเช่าซื้อปีนี้คาดสัดส่วนอยู่ที่ 70% และอีก 30% มาจากยอดปล่อยสินเชื่อส่วนบุคคลและนิติบุคคล
ขณะเดียวกันบริษัทฯได้ปรับเป้าหมายปล่อยสินเชื่อใหม่ปีนี้เป็น 1,500 ล้านบาท จากเดิมตั้งไว้ที่ 1,800 ล้านบาท โดยในช่วงครึ่งปีแรกปล่อยสินเชื่อใหม่แล้วประมาณ 600 ล้านบาท เนื่องจากบริษัทได้ปรับกลยุทธ์การดำเนินงานโดยเน้นรุกปล่อยสินเชื่อให้มีคุณภาพมากขึ้น ขณะที่ทิศทางธุรกิจครึ่งปีหลังนี้คาดการณ์ว่าผลประกอบการยังเติบโตดีกว่าครึ่งปีแรก เนื่องจากเป็นช่วงไฮซีซั่นของธุรกิจ และภาคเกษตรดีขึ้น ไม่มีปัญหาภัยแล้ง